钦定古今图书集成/明伦汇编/官常典/第409卷 > 《送石昌言为北使引》苏洵
## 钦定古今图书集成/明伦汇编/官常典/第409卷 > 《送石昌言为北使引》苏洵

“昌言举进士时，吾始数岁未学也。忆与群儿戏先府
君侧，昌言从旁取枣栗啖我。家居相近，又以亲戚故，
甚狎。昌言举进士，日有名。吾后渐长，亦稍知读书，学
句读，属对、声律未成而废。昌言闻吾废学，虽不言，察
其意甚恨。后十馀年，昌言及第，第四人守官，四方不
相闻，吾日以壮大，乃能感悟，摧折复学。又数年，游京”
师，见昌言长安，相与劳问，如平生欢。出文十数首，昌
言甚喜称善。“吾晚学无师，虽日为文，中心自惭”，及闻
昌言说，乃颇自喜。今十馀年，又来京师，而昌言官两
制，乃为天子，出使万里之外，彊悍不屈。之辽廷建大
斾，从骑数百，送车千乘，出都门，意气慨然，自思为儿
时，见昌言先府君旁，安知其至此？富“贵不足怪，吾于
昌言，独自有感也。大丈夫生不为将，得为使，折冲口
舌之间足矣。往年彭任从富公使还，为我言曰：‘既出
境，宿驿亭，闻介马数万骑驰过，剑槊相摩，终夜有声，
从者怛然失色。及明视道上马迹，尚心掉不自禁’。”凡
辽所以夸辉中国者，多此类也。中国之人不测也，故
或至于震惧而失辞，以为辽人笑。呜呼，何其不思之
甚也！昔者奉春君使冒顿，壮士健马皆匿不见，是以
有平城之役。今之匈奴，吾知其无能为也。《孟子》曰：“说
大人则藐之，况于匈奴？”请以为赠。